Mečevi odgođeni zbog koronavirusa: Ahmed Krnjić, najbolji bh. kick bokser u petak nastupa u Sremskoj Mitrovici

Zbog pandemije Covid-19 najbolji bh. kick bokser Ahmed Krnjić, član zeničkog “Isaka”, morao je odgoditi većinu od planiranih nastupa.

Početkom godine krenuo je sa pripremama, a onda je tokom marta sport otišao u karantin i sva takmičenja su otkazana. Izostali su turniri u Sarajevu, Švicarskoj, Srbiji kao i Evropsko prvenstvo u Antaliji koje je bilo planirano za kraj godine.

Ahmed Krnjić, osvajač profi titule evropskog prvaka u kick boksu u Wako asocijaciji, prvi meč u ovoj godini održat će 18. decembra u Sremskoj Mitrovici, a za protivnika ima crnogorskog reprezentativca Miroslava Vujovića. Već u februaru naredne godine Ahmed Krnjić, planira još jedan profi meč u Istanbulu, a ako dozvole epidemiološke prilike u narednoj godini bi se trebalo održati Evropsko i Svjetsko prvenstvo, Svjetske borilačke igre.

Ahmed se također nada da će u narednoj 2021. godini održati i jedan profi meč u zeničkoj Areni.